Christoforos Schuff

Biografi

Schuff ble født i Carmichael i Sacramento County i California som sønn av John W. Schuff og Lynn M. Mapes. Han har én eldre bror, men i ungdomsårene levde han også periodevis sammen med en fosterfamilie med fem søsken.

Samfunnsengasjement

Med utgangspunkt i sitt samfunnsengasjement og livssyn har Schuff vært profilert i media flere ganger siden 2006, der han blant har blitt tegnet opp for å være opptatt av en bærekraftig og enkel livsstil, økologi og rettferdighet. Schuff ble profilert i livssynsprogrammet Åpen himmel på NRK i 2011 og igjen i 2012 og 2013 i en ny versjon som del av programmet Underveis på NRK. Av ideologiske grunner eier ikke Schuff bil, selv om han og familien har vært bosatt landet i en årrekke. Han beksrives ofte som «litt uortodoks» og en artikkel i avisen Vårt land 2006 fikk tittelen «Ikke helt ortodoks» og våren 2011 ble han beskrevet av NRK som «Svartkledt og fargerik». Høsten 2010 var han involvert i en kirkeasylsak da en serbisk familie fra Kosovo gikk i asyl hos den ortodokse menigheten på Greipstad i Songdalen. Han blir ellers rådspurt fra tid til annen i flere media i spørsmål om etikk, ortodoks historie, tro, tradisjon og siden 2010 i saker angående romfolk i Norge.
Han har uttalt seg positivt om retten til homofilt ekteskap etter sekulær lov, samtidig som han understreker at det må respekteres at trossamfunnene vil holde seg til egen tro og praksis innad. Han har også vært involvert i flere saker angående romfolk (eller romanifolket) i Norge, bl.a. i forhold til deres menneskerettigheter, likebehandling og gjennom å formidle arbeid. Schuff har arbeidet med flyktninger på Lésvos og fra oktober 2015 - mars 2016 fungerte han som koordinator for en transittleir for flyktninger i Sykaminea-området på Lésvos i samarbeid med FNs høykommissær for flyktninger (UNHCR).
Schuff ble arrestert under en fredelig markering foran Stortinget 10. april, 2016 sammen med 5 andre demonstranter. Alle, inkludert Schuff, ble satt på glattcelle og løslatt senere på natten 11. april, 2016. Siden Schuff har nektet å vedta boten av ideologiske grunner er det foreløpig uklart om han må sone i fengsel. Markeringen skulle belyse flyktningsituasjonen i Norge og Europa og være en protestaksjon mot asylinnstramningene. Ifølge avisen Vårt Land hadde det gått ca. 30 år siden siste gang en prest ble arrestert for en politisk markering i Norge.
I mars 2013 mottok Schuff Fokusprisen (diakoniprisen) fra Diakoniforbundet i Agder og Telemark for sitt engasjement for og sin solidaritet med utsatte eller vanskeligstilte grupper. I 2015 ble han tildelt Brobyggerprisen av Norske kirkeakademier for sitt engasjement for fattige. På Martin Luther King Day 2017 mottok han Ikkevoldsprisen bl.a. for han engasjement for "hans sterke engasjement for fred og rettferdighet...hans uredde og modige meningsytringer, blant annet (gjennom) bruk av ikkevoldelige demonstrasjoner...".

Musikk

Schuff, som ofte opptrer sammen med kona, har gitt ut tre plater med egen musikk og en rekke singler. Sammen bruker de navnet «Simpleminded», men som enkelt artist bruker han bl.a. navnet «Padre X» eller «Chris Padrino». En del av hans musikk kjennetegnes bl.a. av samfunnsengasjement basert i et kristent livssyn. Blant komposisjonene hans finner man anti-krigssangene «God damn the war» og rap-singelen «War and More» fra 2011. Singelen «My friend»  fra 2009 handler om en barndomsvenn som sitter inne på livstid i USA.

Annen kulturvirksomhet

Schuff har bidratt på flere kunstutstillinger de siste årene med egne bilder og verk, bl.a. i samarbeid med Alfred Vågsvold . Han har gjort voiceover-arbeid for flere prosjekter, blant annet i barnefilmen Yohan - barnevandre og i dokumentarfilmen Med rett til å kapre, som ble sendt på NRK. Schuff spilte inn en cameo-opptreden i serien Okkupert, sesong 1, episode 6 som gikk på TV 2 og som senere ble innkjøpt av Netflix.

Privatliv

I 2000 giftet Schuff seg med Hildegunn Marie Tønnessen og paret flyttet til Norge samme år og sammen har de tre barn. Familien har bodd tidligere lengre perioder i Hellas siden 2001. Han har snakket en rekke ganger offentlig om hans kamp med sinne . Høsten 2017 søkte han om seperasjon og skilsmisse ble innvilget i 2018. Etter seperasjonen og skilsmissen har Schuff vanlig samvær med sine barn. Han giftet seg med Helene Harstad i mai 2019 på Sicilia.    Han er bosatt på Greipstad i Vest-Agder.

Helse

16. januar 2013 kom det fram i et intervju med Fædrelandsvennen at den ortodokse presten var blitt kreftsyk med diagnosen follikulært lymfom, som regnes for å være en uhelbredelig form for lymfekreft.